L-ittra ta' Ġeremija Kopja tal-ittra li Ġeremija bagħat lil dawk li kienu se jittieħdu fl-eżilju f'Babilonja, mis-sultan tal-Babiloniżi, biex iħabbrilhom dak li ordnalu Alla: "Minħabba dnubietkom li għamiltu kontra Alla, se jeħodkom Nabukodonosor, is-sultan ta' Babilonja, ilsiera f'Babilonja. Meta tkunu dħaltu, intom tibqgħu hemm għal ħafna snin u żmien twil, għal seba' ġenerazzjonijiet; imbagħad noħroġkom minn hemm bis-sliem. "Issa fil-Babilonja taraw allat tal-fidda, tad-deheb, u tal-għuda, merfugħin fuq l-ispallejn, biex ibeżżgħu lill-ġnus. Oqogħdu attenti li ma ssirux tixbhu lill-barranin u bħalhom jaqbadkom il-biża' quddiemhom. Meta taraw il-folla quddiemhom u warajhom iqimuhom, għidu f'qalbkom; "Lilek għandna nqimu, o Sidna!" Għax l-anġlu tiegħi magħkom, u hu jieħu ħsieb ħajjitkom. Għandhom ilsienhom illimat minn ħaddiem tas-sengħa, u miksija bid-deheb u l-fidda, imma huma xbihat foloz, u ma jistgħux jitkellmu. U bħalma jagħmlu ma' xebba li tħobb tiżżejjen, jieħdu d-deheb u jagħmlu minnu kuruni għal fuq ras allathom. Xi drabi wkoll jiġri li l-qassisin jieħdu l-fidda u d-deheb minn fuq allathom u jonfquhom għalihom infushom, u jagħtu minnhom ukoll lin-nisa żienja fuq il-bjut . Dawn l-allat tal-fidda tad-deheb u tal-għuda jżejnuhom ukoll b'ilbies bħallikieku nies; imma huma ma għandhomx ħila jeħilsu mis-sadid u s-susa. Huma mlibbsin bil-porpra, imma jeħtieġ li jfarfrulhom wiċċhom mill-ħafna għabra tat-tempju, li taqa' fuqhom bil-kotra. Bħallikieku gvernatur ta' xi provinċja, l-alla għandu x-xettru imma m'għandux ħila joqtol lil min joffendih. Ieħor iżomm f'idejh is-sejf u l-mannara, iżda ma jistax jeħles lilu nnifsu mill-gwerra u lanqas mill-ħallelin. Minn dan jidher li mhumiex allat: mela la tibżgħux minnhom! Bħal meta xi biċċa tagħmir ta' xi ħadd titkisser u ma tkun tiswa għal xejn, hekk l-allat tagħhom imwaqqfa fit-tempju. Għajnejhom mimlija għabra tas-saqajn tan-nies dieħla u ħierġa. U bħalma lil xi ħadd li jkun ħati kontra s-sultan u jkun se jagħtuh il-mewt isakkrulu l-bibien warajh minn kull naħa tal-btieħi, hekk il-qassisin isaħħu t-tempji tagħhom b'bibien kbar, serraturi u staneg, biex dawn l-allat tagħhom ma jisirquhomx il-ħallelin. Jixegħlu msiebaħ għalihom aktar milli għalihom infushom, imma l-allat ma jistgħu jaraw xejn. Huma bħat-travi ta' tempju, li skont ma jgħidu jittieklu minn ġewwa; id-dud tiela' mill-art jiekol lilhom u lbieshom u huma ma jħossu xejn. Wiċċhom jiswied bid-duħħan tat-tempju. Fuq ġisimhom u fuq rashom jittajru l-friefet il-lejl, il-ħuttaf, u l-għasafar tal-bejt; u hekk ukoll il-qtates jgħaddu minn fuqhom. Minn dan jidher li mhumiex allat: mela la tibżgħux minnhom! Minkejja d-deheb li jiksihom biex isebbaħhom, ma jleqqux, jekk ħadd ma jnaddafhom mis-sadid; u lanqas ħassew xejn meta dewbuhom. B'kull prezz jinxtraw, u ma fihomx nifs. Billi m'għandhomx riġlejn, iġorruhom fuq l-ispallejn, u hemm juru l-għajb tagħhom lin-nies; u dawk stess li jqimuhom jistħu, għax, jekk xi wieħed jaqa' fl-art, waħdu ma jqum qatt; jekk jarbulawh, ma jkunx jista' jitħarrek waħdu; u jekk imil, ma jkunx jista' jiddritta waħdu. Imbagħad iqegħdulhom quddiemhom offerti bħallikieku quddiem il-mejtin. U l-qassisin tagħhom ibigħu l-vittmi tas-sagrifiċċji tagħhom biex jaqilgħu huma; hekk in-nisa ta' dawn imellħu biċċa minnhom, u ma jagħtu xejn lill-fqar jew lil min hu bla saħħa. U l-vittmi tas-sagrifiċċji tagħhom imissuhom saħansitra n-nisa fix-xahar tagħhom jew wara l-ħlas. Issa, la tafu minn dan li mhumiex allat: mela la tibżgħux minnhom! Kif jistgħu dawn jissejħu allat? Għax imqar in-nisa jressqu l-offerti quddiem dawn l-allat tal-fidda u tad-deheb u tal-għuda. U fit-tempji tagħhom il-qassisin joqogħdu bilqiegħda b'ilbieshom imċarrat, u b'rashom u l-leħja mqaxxrin u rashom xuxa, u jgħajtu u jwerżqu quddiem l-allat tagħhom bħalma xi wħud jagħmlu f'ikla ta' xi mejjet. Il-qassis imbagħad jeħdulhom ilbieshom u jlibbsu n-nisa u t-tfal tagħhom. Jekk xi ħadd jagħmlilhom xi ġid jew xi deni, ma jistgħu jpattulu b'xejn ; lanqas jistgħu jlaħħqu jew ineħħu xi sultan. Hekk ukoll lanqas ma jistgħu jagħtu ġid u lanqas flus. Jekk imbagħad xi ħadd jagħmel xi wegħda u ma jżommhiex, ma jfittxuhx. Bniedem ma jeħilsuhx mill-mewt, u lanqas ma jeħilsu d-dgħajjef minn id is-setgħan. Ma jistgħux lill-bniedem agħma jroddulu d-dawl, lanqas jeħilsu 'l ħadd mid-dwejjaq. U m'għandhomx ħniena mill-armla u lanqas lill-iltim ma jagħmlulu l-ġid. Jixbhu l-ġebel maqtugħ mill-iġbla dawn l-allat tal-għuda, miksija bid-deheb u l-fidda; u d-devoti tagħhom għad jistħu minnhom. Mela kif jista' wieħed jemmen u jmur jgħid li huma allat? Il-Kaldin stess m'għandhom ebda rispett lejhom: dawn meta jsibu xi mbikkem ma jistax jitkellem, iressquh quddiem Bel u jitolbuh li jagħtih il-kliem, bħallikieku dan jista' jifhimhom. Huma stess ma jistgħux jintebħu b'dan, u jitilquhom, għax m'għandhomx moħħ. In-nisa, imbagħad, imħażżma bir-rumnell , joqogħdu bilqiegħda fit-triq jaħarqu n-nuħħala flok l-inċens. Meta, imbagħad, xi waħda minnhom jiġbidha xi ħadd li jkun għaddej, u timtedd miegħu, din tgħajjar il-ġara, li ma stmawhiex bħalha, u r-rumnell tagħha ma qatgħuhulhiex. Kulma jsir lill-idoli kollu gideb. Mela kif jista' wieħed jemmen u jmur jgħid li dawn huma allat? Dawn ħadmuhom in-nies tas-sengħa u l-arġentiera, u mhuma xejn ħlief dak li riduhom ikunu l-ħaddiema. U jekk dawk li ħadmuhom m'għandhomx għomor twil, jistgħu jkunu allat dawn l-oġġetti maħduma minnhom? Gideb u għajb ħallew lil ta' warajhom. Għalhekk meta l-gwerra jew xi ħsara oħra tilħaqhom, il-qassisin jiltaqgħu bejniethom biex jaraw fejn jistaħbew ma' allathom. Kif mela ma jintebħux li mhumiex allat, dawk li ma jistgħux isalvaw lilhom infushom, la mill-gwerra u lanqas minn xi ħsara oħra. Wara kollox in-nies għad jagħrfu li dawn l-allat, miksija bid-deheb u l-fidda, mhumiex ħlief gidba. U għad jidher ċar quddiem il-ġnus u quddiem is-slaten li dawn mhumiex allat, imma xogħol idejn il-bnedmin u m'għandhom xejn minn Alla. Min mela ma jafx li mhumiex allat? Sultan fuq pajjiż ma jistgħux jagħmluh, u lanqas jagħtu x-xita lill-bnedmin. Il-kawża tagħhom stess ma jistgħux jiddefenduha, u lanqas jistgħu jeħilsu 'l ħadd mill-inġustizzja, għax bla saħħa bħaċ-ċawl bejn sema u art. U jekk it-tempju ta' dawn l-allat tal-għuda, miksija bid-deheb u l-fidda, jieħu n-nar, il-qassisin tagħhom jaħarbu bħat-travi li hemm fin-nofs. Slaten u għedewwa, ma jistgħux jiqfulhom. Kif jista' mela wieħed iżomm jew jemmen li huma allat ? La mill-ħallelin u lanqas mill-briganti, ma jistgħu jeħilsuha dawn l-allat tal-għuda, miksija bid-deheb u l-fidda. U għax jifilħu aktar minnhom jeħdulhom id-deheb, il-fidda u l-ilbies ta' fuqhom u jitilqu bihom; lanqas biss jistgħu jgħinu lilhom infushom. Aħjar sultan li juri ħiltu jew xi għamara meħtieġa fid-dar, li biha jinqeda min għamilha, minn dawn l-allat foloz. Aħjar il-bieb tad-dar li jħares kulma hemm fiha, minn dawn l-allat foloz; jew kolonna tal-injam fil-palazz ta' xi sultan minn dawn l-allat foloz. Ix-xemx, il-qamar u l-kwiekeb, li jiddu u qegħdin hemm għall-ħtieġa, jobdu. Hekk ukoll il-berqa sabiħa meta tleħħ, u r-riħ jonfoħ mal-art kollha. U s-sħab ukoll, meta Alla jikkmandah, jiġġerra mad-dinja kollha, joqgħod għall-ordni; imqar in-nar mibgħut mill-għoli biex jaħraq il-muntanji u l-foresti, jagħmel li jkun ikkmandat. Imma dawn l-allat ma jixbhuhomx, la fil-ġmiel u lanqas fil-qawwa. Għalhekk kif wieħed jista' jemmen, jew jgħid, li dawn huma allat, meta dawn ma jistgħux, u la jaqtgħu kawżi, u lanqas jagħmlu l-ġid lill-bnedmin? La darba tafu li mhumiex allat: mela la tibżgħux minnhom! U lis-slaten la jistgħu jisħtuhom u lanqas iberkuhom. Sinjali fis-sema ma jurux lill-ġnus, u la jiddu bħax-xemx, u lanqas idawlu bħall-qamar. Il-bhejjem aħjar minnhom, għax jistgħu jaħarbu f'moħba u jaħsbu għal rashom. Bl-ebda mod, mela, ma jidhrilna ċar li huma allat: mela la tibżgħux minnhom! Bħal raġel tat-tiben f'għalqa ħjar, ma jgħasses xejn; hekk huma dawn l-allat tagħhom tal-għuda, miksija bid-deheb u l-fidda. Bl-istess mod, bħal siġra tax-xewk fi ġnien li fuqha jistrieħ kull xorta ta' għasfur, huma dawn l-allat tal-għuda, miksija bid-deheb u l-fidda; jonkella bħal ġisem mejjet mixħut fid-dlam. Mill-porpra u mill-għażel fin immermra fuqhom tistgħu tagħrfu li mhumiex allat; huma wkoll fl-aħħar mill-aħħar għad jissewsu u jsiru għajb fil-pajjiż. Kemm hu aħjar il-bniedem ġust, li ma għandux idoli, u jibqa' 'l bogħod mill-għajb!"